## Rješenje o odobrenju objavljivanja ponude EPIC, Goldscheider und Wurmböck Unternehmensberatungsgesellschaft m.b.H, Beč, Austrija za preuzimanje javnog dioničkog društva Valamar Holding d.d., A. von Hu

### NN 111/2005 (21.9.2005.), Rješenje o odobrenju objavljivanja ponude EPIC, Goldscheider und Wurmböck Unternehmensberatungsgesellschaft m.b.H, Beč, Austrija za preuzimanje javnog dioničkog društva Valamar Holding d.d., A. von Hu

# KOMISIJA ZA VRIJEDNOSNE PAPIRE REPUBLIKE HRVATSKE

**2061**

Sukladno odredbi članka 13. stavka 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Komisija za vrijednosne papire Republike Hrvatske, temeljem zahtjeva trgovačkog
društva EPIC, Goldscheider und Wurmböck
Unternehmensberatungsgesellschaft m.b.H. Beč,
Republike Austrija, zastupanog po punomoćniku, Damiru Linti,
odvjetniku u Odvjetničkom društvu Bogdanović, Dolički & partneri, A. Von Humboldta 4b/III, za odobrenje objavljivanja ponude za
preuzimanje javnog dioničkog društva VALAMAR HOLDING d.d., Zagreb, A. Von Humboldta 4b, na sjednici
održanoj 13. rujna 2005. godine, donijela je

## RJEŠENJE

1. Trgovačkom društvu EPIC, Goldscheider
und Wurmböck Unternehmensberatungsgesellschaft
m.b.H. Beč, Republika Aus­trija, odobrava se objavljivanje ponude za
preuzimanje javnog dioničkog društva VALAMAR HOLDING d.d., Zagreb, A. Von Humboldta 4b.

2. Ovo Rješenje objavit će se u »Narodnim
novinama«.

```
Obrazloženje
```

```

```

I. Trgovačko društvo EPIC, Goldscheider
und Wurmböck Unternehmensberatungsgesellschaft
m.b.H. Beč, Republike Austrija (dalje u tekstu: Ponuditelj), zastupano po
punomoćniku, Damiru Linti, odvjetniku iz Odvjetničkog
društva Bogdanović, Dolički
& partneri, podnijelo je Komisiji za vrijednosne papire Republike Hrvatske
(dalje u tekstu: Komisija), 24. kolovoza 2005. godine, temeljem odredbe članka
13. stavak 1. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja ponude za preuzimanje trgovačkog društva
VALAMAR HOLDING d.d., Zagreb (dalje u tekstu: Izdavatelj), ponudu i isprave iz
članka 12. stavak 2. točke 2. i 3. Zakona. Također je dostavio obrazloženje o
nepostojanju obveze podnošenja prijave namjere koncentracije poduzetnika u
smislu odredaba Zakona o zaštiti tržišnog natjecanja i imenovao punomoćnika za
primanje pismena. Punomoć za zastupanje u predmetnom upravnom postupku dana je
uz obavijest Komisiji o stjecanju dionica i nastanku obveze objavljivanja
ponude za preuzimanje, kao i »Ugovor« od 8. kolovoza 2005. godine, temeljem
kojeg je nastala obveza objavljivanja ponude za preuzimanje (u smislu odredbe
članka 4. stavka 1. Zakona), klasa: 450-08/05-01/348.

Komisija je 5. rujna 2005. godine zatražila
izmjenu teksta ponude za preuzimanje, a koji se ispravak odnosi na brisanje
navoda o imenovanju punomoćnika za primanje pismena kao suvišnog u smislu
odredaba članka 12. stavka 1. Zakona koje uređuju tekst ponude. Ponuditelj je
dostavio izmijenjen tekst ponude u danom roku.

Nadalje, Komisija je zatražila očitovanje o
ciljevima i namjerama Ponuditelja u odnosu na Izdavatelja. Naime, u tekstu
ponude navodi se da je cilj i namjera EPIC-a dalje unapređivati svoj položaj u
turističkom sektoru i razvijati poslovanje Izdavatelja. Komisija je utvrdila da
je 8. travnja 2005. godine Ponuditelj na svojoj službenoj stranici na Internetu
objavio priopćenje pod naslovom »Austrian EPIC takcs control of largest hotel group in Croatia«, u kojem se navode neki
konkretni ciljevi i namjere Ponuditelja u turističkom sektoru u Republici
Hrvatskoj, pa je s tim u svezi zatražila od Ponuditelja da se izjasni jesu li
ti ciljevi i namjere aktualni, te ako jesu da se navedu u tekstu ponude.
Ponuditelj se u bitnome očitovao da to nisu ciljevi i namjere preuzimanja niti
Ponuditelj može iskazivati konkretne ciljeve i namjere glede investiranja u
društva u kojima nije neposredan član.

Komisija je zatražila i dopunu dokumentacije
koja se odnosi na isprave o pravnim poslovima kojima se stječu dionice
Izdavatelja, u smislu odredbe članka 12. stavka 2. točke 1. Zakona, a temeljem
uvida u knjiženja na račune Ponuditelja i osoba koje s njim zajednički djeluju
kod Središnje depozitarne agencije. Ponuditelj je tražene isprave dostavio u
danom roku.

II. Izdavatelj je javno dioničko društvo,
sukladno odredbi članka 14. Pravilnika o sadržaju i obliku financijskih i
poslovnih izvjcšća javnih dioničkih društava
(»Narodne novine« broj 118/03), u svezi s odredbama članka 114. stavaka 1. i 5.
Zakona o tržištu vrijednosnih papira (»Narodne novine« broj 84/02).

Komisija je izvršila uvid u podatke sudskog
registra na Internetu te utvrdila da temeljni kapital Izdavatelja iznosi
168.872.050,00 kuna, a uvidom u podatke kod SDA da kod Izdavatelja ima
3.377.441 dionica s pravom glasa i 122.964 vlastite dionice. Uvidom u prospekt
Izdavatelja za uvrštenje u kotaciju javnih dioničkih društava kod Komisije
utvrđen je dodatno broj dionica s pravom glasa.

Uvidom u podatke Središnje depozitarne agencije
d.d., Zagreb, utvrđeno je da je Izdavatelj na zadnji dan u mjesecu travnju,
svibnju i lipnju 2005. godine, imao više od 100 dioničara.

III. Ponuditelj je u obvezu objavljivanja ponude
za preuzimanje, sukladno odredbi članka 4. stavka 1. Zakona, došao 8. kolovoza
2005. godine, izravnim stjecanjem 50.000 dionica Izdavatelja, te neizravnim
stjecanjem tj. sklapanjem sporazuma o zajedničkom
djelovanju s društvima: ENITOR d.o.o., Zagreb, A. Von
Humboldta 4b, SCAPUS d.o.o., Zagreb, Gruška 6, BALLUX d.o.o., Zagreb, A. Von
Humboldta 4b, KVADRO HOTEL AND RESORTS HOLDING
LIMITED, Limassol, Republika Cipar. Istovremeno je
Ponuditelj stjecao 100% poslovne udjele u društvima SCAPUS d.o.o. i BALLUX
d.o.o. Nakon uspostavljanja odnosa zajedničkog djelovanja, izravnog i
neizravnog stjecanja dionica s pravom glasa, navedeni dioničari raspolažu s
ukupno 2.095.720 dionica, što čini 62,05% od ukupnog broja dionica, odnosno,
64,39% od ukupnog broja glasova.

IV. Cijena po kojoj Ponuditelj nudi otkup
dionica u ponudi za preuzimanje iznosi 110,00 kuna po dionici. Najviša cijena
po kojoj je Ponuditelj stjecao dionice Izdavatelja s pravom glasa u razdoblju
od jedne godine prije dana objavljivanja ponude za preuzimanje iznosi 110,00
kuna po dionici. Prema očitovanjima Zagrebačke burze d.d., Zagreb i Varaždinske
burze d.d., Varaždin, dostavljenih na zahtjev Komisije (u predmetu: klasa:
450-08/05-01/348), na Zagrebačkoj burzi d.d., Zagreb, u zadnja tri mjeseca
prije nastanka obveze objav­ljivanja
ponude za preuzimanje bilo je četiri transakcije, sve po cijeni od 110,00 kn. U
istom razdoblju na Varaždinskoj burzi d.d., Zagreb, u zadnja tri mjeseca prije
nastanka obveze objavljivanja ponude za preuzimanje bilo je četiri transakcije,
sve po cijeni od 110,00 kn. U istom razdoblju na Varaždinskoj burzi d.d.,
Varaždin, bilo je više transakcija dionicama Izdavatelja, a ponderirani prosjek
zaključnih cijena u zadnja tri mjeseca prije nastanka obveze objavljivanja
ponude za preuzimanje iznosi 99,12 kn po dionici. Utvrđeno je, dakle, da je
cijena izražena u ponudi za preuzimanje u iznosu od 110,00 kuna po dionici, u
skladu s odredbama članka 15. stavaka 3. – 6. Zakona.

V. Ponuditelj i osobe koje zajednički djeluju
imaju zajedno 2.095.720 dionica s pravom glasa. Izdavatelj ima izdanih
3.377.441 redovnih dionica, od čega 122.964 vlastite dionice. Ponuda se odnosi
na preostalih 1.158.757 dionica. Cijena po dionici je 110,00 kn. Prema tome,
Ponuditelj je, u skladu s odredbom članka 9. stavka 1. Zakona, dužan osigurati
iznos od najmanje 127.463.270,00 kn. Ponuditelj je dostavio urednu bankarsku
garanciju RAIFFEISENBANK AUSTRIA d.d., Zagreb, kojom je osiguran iznos od 130.000.000,00
kn, s rokom trajanja do 28. veljače 2006. godine.

VI. Nadalje, utvrđeno je da su Zahtjevu
priložene potvrde o plaćenoj administrativnoj pristojbi i naknadi, sukladno
odredbama članka 2. točke 24. Pravilnika o vrsti i visini administrativnih pristojbi
i naknada (»Narodne novine« broj 115/02 i 43/03).

VII. Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

VIII. Temeljem odredbe članka 8. stavka 4.
Zakona o tržištu vrijednosnih papira, ovo Rješenje objavljuje se u »Narodnim
novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/121

Urbroj: 567-01/05-5

Zagreb, 13. rujna 2005.

Predsjednik Komisije

**Miljenko** **Fičor**, v. r.

Rješenje, NN 111/2005-2061